Aknīstes pilskalns

Aknīstes pilskalns jeb Susējas pilskalns ir pilskalns, kas atrodas Jēkabpils novada Aknīstes pilsētas dienvidrietumos, Dienvidsusējas upes ielejas kreisajā krastā.

Pilskalns ierīkots 15—20 metrus augstā stūrī starp Susējas upes ieleju un Saltupes gravu. Pilskalna plakums (40x40 m liels, četrstūrains) no līdzenās puses norobežots ar diviem izliektiem grāvjiem un trijiem vaļņiem. Pilskalna plakumā ir pelēcīgs kultūrslānis, tajā atrasta ripas trauka lauska, kas var liecināt par pilskalna relatīvo vēlumu.

 Vēsture 
Tautā Aknīstes pilskalnu sauc par Zviedru skansti vai Franču skansti, saistot to ar 1812. gada kara notikumiem, tomēr pilskalna nocietinājumu veids nav identificējams ar 18. vai 19. gadsimta militārajiem nocietinājumiem. To kā iespējamu pilskalnu 1899. gadā Kauņas guberņas arheoloģiskajā kartē atzīmēja Fjodors Pokrovskis (tolaik Aknīste atradās Kauņas guberņā). Tomēr vēlākajos gados ne Kārlis fon Lēviss of Menārs, ne arī Ernests Brastiņš to savos pilskalnu sarakstos nav iekļāvuši. 1947. gadā pilskalnu apmeklējis un aprakstījis novadpētnieks un bijušais Pieminekļu valdes darbinieks K. Rozītis.

20. gadsimta. beigās pilskalnu vairākkārt aprakstījis un arī uzmērījis arheologs Juris Urtāns, kas arī pārliecienoši pierāda, ka pilskalns ir daudz senāks nekā 1812. gada kara notikumi.

 Foto galerija 

 Ārējās saites 
 Aknīstes pilskalns

Kategorija:Pilskalni Sēlijā
Kategorija:Aknīste
Kategorija:Arheoloģiskie pieminekļi Latvijā